હદ્દાદ અને ફારૌન બન્ને, સદ્દામ અને જલ્લાદો સાથે માંચડાના પગથિયા સુધી ગયાં. એક જલ્લાદે કહ્યું, ‘આપે ઈરાકનો સર્વનાશ નોતર્યો છે. ઈરાકીઓને ભૂખે માર્યા છે અને ભિખારી બનાવી દીધા છે. એક સમયે ઈરાક એક ધનવાન રાષ્ટ્ર હતું’. સદ્દામે કહ્યું, ‘મેં ઈરાકનો નાશ નથી નોતર્યો. મેં તો ઈરાકને એક ધનવાન, શક્તિશાળી રાષ્ટ્ર બનાવ્યું છે.’ ફારૌનના હસ્તક્ષેપથી જલ્લાદ ચૂપ થઈને પાછો ફર્યો. સદ્દામના હાથમાં ઘાટા લીલા રંગનું પવિત્ર કુરાન હતું. માંચડાના પગથિયા પાસે પહોંચતા તેમણે ફારૌનને કહ્યું, ‘આપ આ (પવિત્ર કુરાન) અવદ બદરના પુત્રને આપી દેશો?’. ફારૌને કહ્યું, ‘એ મને નહીં મળે તો?’ જવાબમાં સદ્દામે કહ્યું, ‘ જ્યાં સુધી મારા પરિવારના કોઈ સભ્ય આપને મળે ત્યાં સુધી તેને આપની પાસે રાખજો’.